Folalda - og trippasýning á Mið-Fossum á laugardaginn Á morgun , laugardag verður folalda - og trippasýning haldin á hrossabúgarðinum á Mið-Fossum að forgöngu Hrossaræktarsambands Vesturlands . Sýningin , sem hefst klukkan 13 , verður kynjaskipt en það er sagt gera samanburð betri . Dómarar verða starfandi kynbótadómarar Bændasamtaka Íslands . Það verða síðan áhorfendur sem velja flottustu gripina að þeirra dómi . Verðlaun verða ekki af verri endanum , t.d. folatollar undir stóðhesta framtíðarinnar . Hrossarækt hefur blómgast mikið á Vesturlandi undanfarin ár og verður óumdeilanlega margt efnilegt ungviðið leitt fram til sýningar . Eins og oft hefur komið fram í Skessuhorni er aðstaðan á Mið-Fossum öll hin glæsilegasta til sýningarhalds af þessum toga enda hafa nú þegar fjölmargið boðað komu sína á laugardagin , bæði með og án gripa . Aðgangseyrir verður kr. 1000 fyrir manninn , en ekkert skráningargjald er tekið fyrir folöldin og trippin . Ljósmynd : Verðlaunamynd 847.is frá síðasta ári . Ljósmyndina tók Hugrún Harpa Reynisdóttir á Hornafirði .